ΓΡΑΠΤΗ ΕΡΩΤΗΣΗ P-1747/96 υποβολή: Roberta Angelilli (NI) προς την Επιτροπή (20 Iουνίου 1996)

Θέμα: ACEA και ACCL

Από το 1994, ο Δήμος της Ρώμης έχει αναλάβει ορισμένες ενέργειες για την ιδιωτικοποίηση ορισμένων μεγάλων δημοτικών επιχειρήσεων.

Σε αυτό το πλαίσιο, στις 30 Ιουνίου 1995, με την απόφαση του δημοτικού συμβουλίου της Ρώμης αριθ. 1844, αποφασίστηκε να δημοσιευθεί προκήρυξη μειοδοτικού διαγωνισμού, με τη διαδικασία του κατεπείγοντος, για τη θέση ειδικού συμβούλου (Advisor) για τη μελέτη και την ενδεχόμενη εκτέλεση του προγράμματος αξιολόγησης και/ή μεταποίησης και/ή ιδιωτικοποίησης της Κεντρικής Δημοτικής Επιχείρησης Γάλακτος (ACCL). Ο Δήμος της Ρώμης ανελάμβανε την υποχρέωση να δημοσιεύσει την προκήρυξη στην Επίσημη Εφημερίδα της Ευρωπαϊκής Κοινότητας και στην Επίσημη Εφημερίδα της Ιταλικής Δημοκρατίας, καθώς και σε τρεις ακόμη εφημερίδες, δύο εθνικές και μια περιφερειακή.

Στις 4 Ιουλίου 1995, με την απόφαση αριθ. 1937 του δημοτικού συμβουλίου της Ρώμης, αποφασίστηκε, κατά τον ίδιο τρόπο, να δημοσιευθεί προκήρυξη μειοδοτικού διαγωνισμού, με τη διαδικασία του κατεπείγοντος, για τη θέση ειδικού συμβούλου (Advisor) για τη μελέτη και την ενδεχόμενη εκτέλεση του προγράμματος αξιολόγησης και/ή μεταποίησης και/ή ιδιωτικοποίησης της Δημοτικής Επιχείρησης Ενέργειας και Περιβάλλοντος (ACEA). Επίσης, ο Δήμος της Ρώμης ανελάμβανε την υποχρέωση να δημοσιεύσει την προκήρυξη στην Επίσημη Εφημερίδα της Ευρωπαϊκής Κοινότητας και στην Επίσημη Εφημερίδα της Ιταλικής Δημοκρατίας, καθώς και σε τρεις ακόμη εφημερίδες, δύο εθνικές και μια περιφερειακή.

Ωστόσο, και οι δύο προκηρύξεις ανάθεσης έργου δεν εστάλησαν - τουλάχιστον εγκαίρως - για δημοσίευση στην υπηρεσία επισήμων εκδόσεων της ΕΕ, προκειμένου να δημοσιευθούν στο παράρτημα S των Επισήμων Εφημερίδων.

Μπορεί η Επιτροπή να μας δώσει πληροφορίες όσον αφορά την μη έγκαιρη αποστολή των δύο προκηρύξεων προς δημοσίευση;

Στην περίπτωση που, όπως προκύπτει, οι δύο προκηρύξεις δεν απεστάλησαν προς δημοσίευση, τί θέση σκοπεύει να λάβει η Επιτροπή για αυτήν τη σοβαρή παράλειψη του δημοτικού συμβουλίου της Ρώμης, η οποία αποτελεί στρέβλωση του ανταγωνισμού όσον αφορά την ανάθεση έργου;

Απάντηση του κ. M. Monti εξ ονόματος της Επιτροπής (16 Ιουλίου 1996)

Η Επιτροπή ενημερώθηκε για το ότι ο δήμος της Ρώμης απέστειλε στην υπηρεσία επισήμων εκδόσεων της Ευρωπαϊκής Κοινότητας (ΟΡΟCE), στις 10 Ιουλίου 1995, την προκήρυξη διαγωνισμού σχετικά με σύμβαση παροχής ειδικών συμβουλών για την αξιολόγηση την τυχόν διαχείριση της διαδικασίας αξιοποίησης ή μετατροπής ή ιδιωτικοποίησης της δημοτικής επιχείρησης «Centrale del latte». Η προκήρυξη αυτή δημοσιεύθηκε στον αριθμό S 134 της Επίσημης Εφημερίδας της Ευρωπαϊκής Κοινότητας (ΕΕΕΚ) της 18ης Ιουλίου 1995, σελίδα 230. Στη συνέχεια, στον αριθμό S 240 της ΕΕΕΚ της 15ης Δεκεμβρίου 1995, σελίδα 60, δημοσιεύθηκε η προκήρυξη ανάθεσης της σύμβασης, το ποσό της οποίας ανέρχεται σε 200 εκατομμύρια LIT (εκτός ΦΠΑ).

Όσον αφορά τη σύμβαση υπηρεσιών παροχής βοήθειας και συμβουλών για την οργάνωση των δραστηριοτήτων αναδιάρθρωσης, μετατροπής και ενδεχομένως αξιοποίησης, ακόμη και ιδιωτικοποίησης της δημοτικής επιχείρησης ενέργειας και περιβάλλοντος, η Επιτροπή γνωρίζει ότι ο δήμος της Ρώμης απέστειλε στην υπηρεσία επισήμων εκδόσεων μία προκήρυξη ανάθεσης σύμβασης, το ποσό της οποίας ανέρχεται σε 404.600.000 LIT (συμπεριλαμβανομένου του ΦΠΑ). Η προκήρυξη αυτή δημοσιεύθηκε στην ΕΕΕΚ αριθ. S 103 της 31ης Μαΐου 1996, στη σελίδα 38.

Η Επιτροπή θα αποταθεί στις ιταλικές αρχές προκειμένου να λάβει τα απαραίτητα πληροφοριακά στοιχεία που θα της επιτρέψουν να αξιολογήσει το κατά πόσον εφαρμόζεται στην υπό εξέταση περίπτωση η οδηγία 92/50/ΕΟΚ, σχετικά με τις συμβάσεις υπηρεσιών ((ΕΕ αριθ. L 209 της 24.7.1992. )), και, εν γένει, το κοινοτικό δίκαιο. Από τις ιταλικές αρχές θα ζητηθούν κυρίως οι λόγοι για τους οποίους δεν απεστάλη στην υπηρεσία επισήμων εκδόσεων των ευρωπαϊκών κοινοτήτων (δηλαδή ο λόγος της μη δημοσίευσης στην ΕΕΕΚ) η προκήρυξη διαγωνισμού για τις υπηρεσίες συμβουλών, όσον αφορά τη δημοτική επιχείρηση ενέργειας και περιβάλλοντος. Το περιστατικό αυτό ενδέχεται να έχει δημιουργήσει εμπόδιο στη λειτουργία των κανόνων ανταγωνισμού κατά την ανάθεση αυτής της σύμβασης.

Βάσει αυτών των πληροφοριακών στοιχείων, καθώς και εκείνων που ήδη διαθέτει χάρη στην ανακοίνωση του αξιότιμου μέλους του Κοινοβουλίου, η Επιτροπή αναμένεται ότι θα είναι σε θέση να εκτιμήσει εάν, στη συγκεκριμένη περίπτωση, συγκεντρώνονται οι απαραίτητες προϋποθέσεις προκειμένου να κινηθεί διαδικασία παράβασης κατά της Ιταλίας, βάσει του άρθρου 169 της συνθήκης ΕΚ.